Mikey Way

**Michael James Way** (sündinud 10. septembril 1980 Newarkis) on USA muusik. Ta on tuntud rokkansambli My Chemical Romance bassistina, kuid on ka rokkansambli Electric Century muusik ja taustalaulja. Ta on Shaun Simoni visuaalse novelli "Collapser" kaasautor.

## Elukäik
Michael Way vanemad on Donna Lee Way ja Donald Way. Ta on šoti ja itaalia päritolu. Mikey Way ja tema vanema venna Gerard Way lapsepõlv möödus New Jersey osariigis Belleville'is. Noorukina töötas ta raamatupoes Barnes & Noble ja hiljem plaadifirmas Eyeball Records.

Vennad Wayd said ansambli My Chemical Romance'i moodustamiseks inspiratsiooni ameerika ansamblist The Smashing Pumpkins.

## Muusika
### My Chemical Romance
Wayst sai My Chemical Romance'i bassist 2001. aastal. Just tema pakkus välja ansambli nime pärast seda, kui oli lugenud Irvine Welshi raamatut "Ecstasy: Three Tales of Chemical Romance".

My Chemical Romance'i teine album "Three Cheers for Sweet Revenge" ilmus 8. juunil 2004 ja kolmas album "The Black Parade" 24. oktoobril 2006. Neljas ja viimaseks jäänud stuudioalbum "Danger Days: The True Lives of the Fabulous Killjoys" ilmus 22. novembril 2010. Ansambel teatas laialiminekust 22. märtsil 2013.

31. oktoobril 2019 teatas My Chemical Romance, et jätkavad ansambli tegevust. Nende esimene kontsert pärast pikka vaheaega toimus 20. detsembril 2019 Los Angeleses. Hiljem nad teatasid 2020. aasta Põhja-Ameerika turneest, kaasaarvatud mõned esinemised Austraalias, Uus-Meremaal ja Jaapanis. Hiljem lükati turnee edasi 2023. aastale koroonapandeemia tõttu.

### Electric Century
Pärast My Chemical Romance'i laialiminekut ei olnud Way üle aasta aja ühegi bändi liige. 2014. aasta alguses teatasid Way ja Sleep Stationi vokalist David Debiak uuest projektist Electric Century. Ansambel avaldas esimese laulu "I Lied" 26. veebruaril 2014. Samal kuul ilmus Electric Century Alternative Pressi "100 bändi, mida peate teadma" listi.

2014. aasta novembris teatas Way, et sama aasta veebruaris läks ta ravile sõltlaste rehabilitatsioonikeskusse. Ta lausus: "Järgnevatel kuudel kuulete minult ja EC-lt palju rohkem, seda ma võin teile lubada." 3. aprillil 2015 Electric Century avaldas teise singli "Let You Get Away". Ansambel teatas debüüt-EP-st "Electric Century" 10. märtsil. EP avalikustati 2015. aasta plaadipoe päeval, 18. aprillil. Laulud "Hail the Saints" ja "Right There" ilmusid singlitena 6. mail. Debüütalbum "For the Night to Control" tehti avalikkusele kättesaadavaks 14. juulil 2017.

Album "Electric Century" ilmus 26. veebruaril 2021. Albumi produtsent on My Chemical Romance'i kitarrist Ray Toro.

### Koostöö teiste muusikutega
2015. aasta novembris osales Way Good Charlotte'i muusikavideos laulule "Makeshift Love".

Mikey ja Gerard Way aitasid kaasa Andy Blacki debüütsooloalbumi "The Shadow Side" laulu "Louder Than Your Love" loomisel. Andy Black on ansambli Black Veil Brides eestvedaja Andy Biersacki pseudonüümiprojekt. Way salvestas bassi ameerika pop-punkbändi Waterparks EP "Clusteri" jaoks. Hiljem ta ühines nendega turneel Good Charlotte'iga, esinedes nendega näiteks Readingi ja Leedsi festivalidel. Way oli ka eriline külalis-DJ Emo Nite LA esimesel aastapäeval.

## Isiklikku
2007. aasta märtsis abiellus Way Alicia Simmonsiga. Paar läks lahku 2013. aastal.

2016. aasta veebruaris Way abiellus Kristin Colbyga. Neil on kaks tütart (sündinud 2017 ja 2019).

Way on avalikult rääkinud oma sõltuvusprobleemidest ja karskusest. Karsklane sai temast pärast ravi sõltlaste rehabilitatsioonikeskuses.

## Diskograafia
;My Chemical Romance
* "I Brought You My Bullets, You Brought Me Your Love" (2002)
* "Three Cheers for Sweet Revenge" (2004)
* "The Black Parade" (2006)
* "Danger Days: The True Lives of the Fabulous Killjoys" (2010)

;Electric Century

* "Electric Century" (2015), EP
* "For the Night to Control" (2016)
* "Electric Century" (2021)

;Külalisesinemised
* "The Shadow Side" (Andy Black, 2016)
* "Cluster" (Waterparks, 2016)

## Kirjandusteosed

;Visuaalnovellid

* "Collapser" (koos Shaun Simoniga, kunstnik Ilias Kyriazis, DC Comics, 2019–praegu)

## Viited